Olifant deurboor vrou in wildtuinFoto: Twitter via @maponya911ems. ŉ Vrou is dood en nog ŉ vrou ernstig beseer toe hulle Donderdag deur ŉ trop olifante in die Krugerwildtuin aangeval is. William Mabasa, woordvoerder van SANParke, het gesê albei vroue is werknemers van SANParke. “Die voorval het laatmiddag by Mooiplaas naby die Mopani-kamp plaasgevind. Die presiese omstandighede rondom die voorval is steeds onbekend.” Volgens Mabasa is noodpersoneel en die polisie onmiddellik ontbied. Jacko Gericke, ŉ paramedikus van Maponya911, het gesê hy is teen 16:20 na die toneel ontbied. “Ek is nie seker of een of meer olifante betrokke was by die voorval nie. By ons aankoms was die een vrou reeds dood. Die vrou wat beseer is, het ŉ fraktuur aan haar regterbobeen opgedoen en is deur ons ambulans na die Tzaneen MediClinic vervoer,” het Gericke gesê. Sy sterk tans in die hospitaal aan. Volgens Gericke het die olifant se tand die vrou wat dood is deurboor. “Sy het ook ŉ oop fraktuur aan haar knie gehad,” het Gericke gesê. Lt.kol. Moatshe Ngoepe, woordvoerder van die polisie, het gesê ŉ man was saam met die twee vroue in die veld om mopaniewurms bymekaar te maak toe die olifante hulle aangeval het. Volgens Ngoepe was die vrou wat dood is in haar 40’s. Die man is ongedeerd. ŉ Geregtelike doodsondersoek is geopen en die polisie se ondersoek duur voort.